text: farmaceut
  
  publiceret: 2016-04-25 11:25:36+02:00
  Farmaceut, cand.pharm., person, der har bestået bachelor- og kandidateksamen i farmaci. Farmaceutuddannelsen er en akademisk uddannelse, der er centreret om lægemidler og deres fremstilling, virkning, anvendelse m.m. Uddannelsen, der er normeret til fem år, finder i Danmark sted på School of Pharmaceutical Sciences ved Københavns Universitet eller på Syddansk Universitet.
  Studiet omfatter kemiske-fysiske fag, biologiske fag, farmacifag m.m. Kun farmaceuter og farmakonomer må ifølge Apotekerloven forestå arbejdet med ekspedition af recepter, rådgivning om lægemidler m.m. på et apotek. For at blive apoteker skal man være farmaceut.
  Farmaceutuddannelsen går adskillige hundrede år tilbage og var oprindelig en mesterlære på apotek, hvor disciplen efter adskillige års læretid fik brev fra sin apoteker på at være uddannet. I 1890'erne centraliseredes uddannelsen ved den nyoprettede Farmaceutiske Læreanstalt, nu School of Pharmaceutical Sciences ved Københavns Universitet.
  Farmaceuter blev tidligere næsten udelukkende beskæftiget på apoteker, men ansættes nu primært i lægemiddelindustrien. Farmaceuter ansættes desuden i offentlige stillinger, hovedsagelig inden for lægemiddel-, levnedsmiddel- eller miljørelaterede områder.